Predkladacia správa

	Na základe Zmluvy medzi Slovenskou republikou a Českou republikou o zriadení colných priechodov na spoločných štátnych hraniciach, podpísanej dňa 30. mája 1993 v Prahe, ktorá bola neskôr nahradená Dohodou medzi vládou Slovenskej republiky a vládou Českej republiky o hraničných priechodoch na spoločných štátnych hraniciach podpísanou 28. marca 2000 v Prahe, je v prevádzke celkom 23 hraničných priechodov, z toho 16 cestných a 7 železničných. 

	V zmysle článku 3 ods. 2 Zmluvy medzi Slovenskou republikou a Českou republikou o uľahčení hraničného vybavovania v cestnej, železničnej a vodnej doprave, podpísanej v Bratislave dňa 24. mája 1999 (ďalej len „zmluva“), ktorá nadobudla platnosť  dňa 12. marca 2001, bolo vypracovaných a schválených 14 Dohôd medzi vládou Slovenskej republiky a vládou Českej republiky o zriadení slovenských a českých hraničných vybavovacích miest na cestných a železničných hraničných priechodoch a o hraničnom vybavovaní počas jazdy vo vlakoch na vybraných trasách. Jednotlivými dohodami sa zriadili vybavovacie miesta a vymedzili sa vybavovacie priestory jednej zmluvnej strany na území druhej zmluvnej strany.

	Na schválenie sú predkladané dva návrhy medzivládnych dohôd: návrh Dohody medzi vládou Slovenskej republiky a vládou Českej republiky o zriadení slovenského hraničného vybavovacieho miesta na území Českej republiky na cestnom hraničnom priechode Drietoma – Starý Hrozenkov a návrh Dohody medzi vládou Slovenskej republiky a vládou Českej republiky o zriadení českého hraničného vybavovacieho miesta na území Slovenskej republiky na cestnom hraničnom priechode Makov – Bílá-Bumbálka. Dôvodom predloženia prvej dohody je zohľadnenie zmien vybavovacích priestorov kontrolných orgánov obidvoch štátov na cestnom hraničnom priechode Drietoma – Starý Hrozenkov, ktoré boli vykonané na základe zmeny poradia hraničných kontrol. Dôvodom predloženia druhej dohody je ukončenie výstavby objektov na novovybudovanom hraničnom priechode Makov – Bílá-Bumbálka 

	Nadobudnutím platnosti Dohody medzi vládou Slovenskej republiky a vládou Českej republiky o zriadení slovenského hraničného vybavovacieho miesta na území Českej republiky na cestnom hraničnom priechode Drietoma – Starý Hrozenkov stráca platnosť dohoda s rovnakým názvom, podpísaná v Bratislave dňa 2. októbra 2001.

	Návrhy dohôd tým, že presahujú rámec Ministerstva financií Slovenskej republiky, sú pripravené ako vládne zmluvné dokumenty. Na ich plnení budú participovať rezorty Ministerstva financií SR, Ministerstva zahraničných vecí SR, Ministerstva vnútra SR, Ministerstva dopravy, pôšt a telekomunikácií SR a Ministerstva pôdohospodárstva SR. 

	Navrhovaná právna úprava je v súlade so všeobecne záväznými zásadami medzinárodného práva a so záväzkami iných platných dohôd. Nezakladá priame práva ani povinnosti fyzických osôb alebo právnických osôb a nepresahuje rámec platnej legislatívy. 
Z uvedeného dôvodu nie je potrebné vypracovať doložku prednosti medzinárodnej zmluvy pred zákonmi Slovenskej republiky. Z dôvodu, že uzavretie dohôd nebude mať vplyv na štátny rozpočet, nemá vplyv na životné prostredie, na zamestnanosť, ani na tvorbu pracovných miest, doložku finančných, ekonomických, environmentálnych vplyvov a vplyvov na zamestnanosť nebolo potrebné vypracovať.